Fiane fikk omstridt sjefsstilling ved OUS
Det bekrefter Hedda Holth, kommunikasjonsrådgiver ved sykehusdirektørens stab, overfor VG. Fiane ønsker ikke å kommentere sin nye stilling, opplyser Holth. Han har fungert som konstituert leder for avdelingen han nå blir sjef for, og fikk kamp om stillingen fra tre andre interne søkere. I tillegg var det fire eksterne søkere - én nordmann, to svensker og en tysker. VG har tidligere omtalt ansettelsesprosessen som svært omstridt, med til dels høylytte protester i forkant av ansettelsen. Flere fremstående kirurger har fryktet at ansettelsen av ny avdelingssjef skal føre til en svekkelse av fagmiljøet og tilbudet til pasienter over hele landet, ifølge et brev sendt til OUS-direktør Bjørn Erikstein: «Det råder bekymring i store deler av miljøet for at man velger den konstituerte lederen. En person som til de grader har signalisert, også i underskrevet brevs form, at det torakskirurgiske miljøet på Ullevål ikke skal ivaretas, og at høy faglig standard ikke skal ivaretas» står det i brevet, som er undertegnet av Mons Lie. Lie er tidligere avdelingsoverlege på Ullevål, nå pensjonert, men med kontakter inn i det hjertekirurgiske - på fagspråket torakskirurgiske - miljøet ved OUS.
Arnt E. Fiane er ansatt som ny sjef for hjertekirurgi ved Oslo universitetssykehus (OUS), etter en turbulent ansettelsesprosess.